Rapport fra Kommissionen til Europa-Parlamentet og Rådet om udgiftsudviklingen inden for EUGFL, garantisektionen - Alarmsystemet nr. 6/2001

OVERSIGT

1. Den generelle udvikling i de månedlige udgifter

2. Foreløbigt bevillingsforbrug

3. Bemærkninger

4. Konklusioner

1. DEN GENERELLE UDVIKLING I DE MÅNEDLIGE UDGIFTER

Nedenstående tabeller viser den generelle udvikling i de månedlige udgifter i forhold til udgiftsprofilen. Opgørelsen svarer til medlemsstaternes udgifter fra 16. oktober 2000 til 30. april 2001.

1.1. Underudgiftsområde 1a: "Udgifter til den fælles landbrugspolitik bortset fra landdistrikternes udvikling"

>TABELPOSITION>

1.2. Underudgiftsområde 1b: "Udvikling af landdistrikter og ledsageforanstaltninger"

>TABELPOSITION>

2. FORELØBIGT BEVILLINGSFORBRUG

Det foreløbige bevillingsforbrug for de seks første måneder i regnskabsåret 2001 er vist i følgende tabel:

>TABELPOSITION>

3. KOMMENTARER

3.1. Bevillingsforbruget i juni 2001

Forbruget af bevillingerne under budgettets udgiftsområde 1 udgør for juni 2001 (medlemsstaternes udgifter fra 16. oktober 2000 til 30. april 2001) 30 921,80 mio. EUR, dvs. 70% af bevillingerne. Udgifterne ligger:

- for underudgiftsområde 1a (udgifter til den fælles landbrugspolitik bortset fra landdistrikternes udvikling) 1 196,0 mio. EUR under indikatoren,

- for underudgiftsområde 1b (landdistrikternes udvikling og ledsageforanstaltninger) 602,3 mio. EUR under indikatoren.

3.2. Valutafaktorer

3.2.1. Dollarens vekselkurs over for euroen

Udgiftsniveauet, som er angivet i foregående punkt, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, bl.a. for korn og sukker, og for nogle former for intern støtte såsom støtte til bomuld, afhænger udgiftsniveauet af udviklingen i dollarkursen.

Ifølge Rådets forordning om budgetdisciplin (Rådets forordning (EF) nr. 2040/2000 af 26.9.2000) blev ændrings- og tillægsbudgettet (ÆTB) nr. 1/2001 udarbejdet på grundlag af en gennemsnitlig paritet på 1 EUR = 0,87 $. Den uvægtede gennemsnitlige paritet fra august 2000 til udgangen af april 2001 var på 1 EUR=0,8939 $.

3.2.2. Dobbeltkursernes virkning

Udgifterne som følge af dobbeltkursen blev anslået til -39 mio. EUR for EUGFL, Garantisektionen.

3.3. Markedsfaktorer

3.3.1. Underudgiftsområde 1a

For underudgiftsområde 1a skyldes trefjerdedele af underforbruget ( - 873 mio. EUR) i forhold til indikatoren oksekødssektoren. Nedenfor gives der en detaljeret redegørelse pr. kapitel for de betydeligste afvigelser:

Kapitel B1-10: Markafgrøder // Afvigelse: - 46 mio. EUR ( -0,3%)

// (udgifter: 16 963 mio. EUR)

(indikator: 17 009 mio. EUR)

Underforbruget i forhold til indikatoren er ikke særligt stort for tiden. Det er dog større, end hvad der forventes ved årets udgang. Det skyldes hovedsageligt mindre korn til intervention.

Kapitel B1-11: Sukker // Afvigelse: - 158 mio. EUR ( - 9,2%)

// (udgifter: 865 mio. EUR)

(indikator: 1 023 mio. EUR)

Underforbruget i forhold til indikatoren varer ved. Den mængde sukker, der blev udført indtil udgangen af april 2001, var nemlig lig med 85% af den mængde, der skulle udføres indtil denne periode af året. Den gennemsnitlige restitutionssats, der er blevet anvendt siden budgetårets begyndelse, var desuden lig med 95% af den restitutionssats, der blev antaget ved udarbejdelsen af budgettet for 2001.

Budgetgennemførelsen indtil nu tyder på et underforbrug af bevillingerne i dette kapitel.

Kapitel B1-12: Olivenolie // Afvigelse: -75 mio. EUR ( - 3,0%)

// (udgifter: 2 090 mio. EUR)

(indikator: 2 165 mio. EUR)

Profilen for dette år blev baseret på rytmen i udbetalingerne for 2000. Underforbruget skyldes, at selv om Italien har fremrykket udbetalingen af næsten hele produktionsstøtten for olivenolie for produktionsåret 1999/2000, er udbetalingen af forskud på produktionsstøtten stadig forsinket i EL, E, F og P.

Dette underforbrug for udbetaling af produktionsstøtten for produktionsåret 1999/2000 vil blive udlignet ved udbetalingen af restbeløbet for denne støtte. Den samlede udbetaling af produktionsstøtten kan dog føre til en overskridelse af de disponible bevillinger på grund af de sene udbetalinger af denne støtte i produktionsåret 1998/99 i EL og E.

Kapitel B1-14 : Spindplanter og silkeorme // Afvigelse: -83 mio. EUR ( - 10,0%)

// (udgifter: 583 mio. EUR)

(indikator: 666 mio. EUR)

Underforbruget skyldes, at forskuddene på støtten på grund af de høje priser på bomuld på verdensmarkedet blev nedsat indtil december 2000. De anmeldte udgifter var derfor lavere end indikatoren. E og EL har for tiden udbetalt disse forskud for 90% af bomuldsmængden. Kommissionen har lige fastsat støtten og de støtteberettigede mængder for bomuld. De endelige udgifter til denne sektor ligger på grundlag af de trufne beslutninger på niveau med bevillingerne på budgettet.

Kapitel B1-16: Vinprodukter // Afvigelse: + 141 mio. EUR ( + 12,3%)

// (udgifter: 531 mio. EUR)

(indikator: 390 mio. EUR)

Overskridelsen af indikatoren skyldes, at indikatoren for destillation af bordvin til markedet for konsumalkohol (en ny foranstaltning, der blev indført ved reformen af vinmarkedet i 1999) blev beregnet lineært for en periode på ti måneder fra januar 2001. På grund af stigningen i produktionen af bordvin fremskyndede medlemsstaterne i øvrigt deres procedurer for iværksættelsen af denne foranstaltning. Destillationerne til markedet for konsumalkohol fandt nemlig allerede sted i november 2000, hvor de første udbetalinger til E, I og D blev foretaget. I mellemtiden fremskyndede Italien sin betalingsrytme i marts-april 2001.

På nuværende stade af budgetgennemførelsen består der usikkerhed om udgifternes størrelse fra nu af indtil regnskabsårets afslutning. På den ene side udløser destillationen af betydelige mængder vin, der skal destilleres, en stigning i udgifterne. På den anden side kan udgifterne under omstruktureringsordningen ligge lavere end skønnene, da det drejer sig om det første år, hvor denne foranstaltning anvendes. Medlemsstaterne skal meddele oplysninger om iværksættelsen af denne foranstaltning senest den 30. juni 2001.

Kapitel B1-20: Mælk og mejeriprodukter // Afvigelse: -78 mio. EUR ( - 3,3%)

// (udgifter: 1 222 mio. EUR) (indikator: 1 300 mio. EUR)

Underforbruget i forhold til indikatoren skyldes hovedsagelig de to følgende foranstaltninger:

Offentlig oplagring af skummetmælkspulver: i modsætning til den oprindelige antagelse på budgettet om interventionsopkøb af 5 000 t skummetmælkspulver fandt der intet opkøb sted indtil marts 2001, mens hele det bestående lager, der var blevet overført fra regnskabsåret 2000, blev solgt til priser, der var gunstige for budgettet.

Støtte til anvendelse af skummetmælkspulver: underforbruget i denne artikel skyldes hovedsagelig faldet i de mængder skummetmælkspulver, der anvendes til kalvefoder. Det skal bemærkes, at satsen for iblanding af skummetmælkspulver faldt fra 50% til 25% i foderblandinger.

Kommissionen mener, at udgifterne vil være lavere end bevillingerne på grund af de mindre mængder smør og skummetmælkspulver, der indgår til intervention, samt en mindre anvendelse af skummetmælkspulver til kalvefoder som anført ovenfor.

Kapitel B1-21: Oksekød // Afvigelse: - 873 mio. EUR ( -12,5%)

// (udgifter: 3 596 mio. EUR)

(indikator: 4 469 mio. EUR)

Underforbruget i forhold til indikatoren kræver følgende bemærkninger, for så vidt angår særlige foranstaltninger:

Eksportrestitutioner:

Indikatoren afspejler det lavere niveau, som dette regnskabsår vil slutte med efter lukningen af eksportmarkederne for oksekød. Som vejledning kan det anføres, at eksporten kun nåede op på 54% af eksporten i det foregående år.

Oksekødspræmie:

Budgetgennemførelsen for præmierne blev bragt i orden efter vedtagelsen af den klassiske gennemsnitlige treårsindikator for denne del af budgettet. Den eneste undtagelse er udbetaling af slagtepræmie, hvor landmændene på grund af ringe priser og markedsustabilitet beholdt deres dyr på bedriften. Desuden begrænsede restriktionerne for flytning af levende dyr (fra bedriften til slagteriet) indtil den 12. april 2001 på grund af mund- og klovesyge også udbetalingen af denne præmie.

Usædvanlige støtteforanstaltninger:

På grund af mund- og klovesyge i Det Forenede Kongerige blev dyrebevægelserne stærkt indskrænket. Iværksættelsen af denne foranstaltning faldt i marts 2001 med ca. 10% i forhold til de foregående måneder.

Foranstaltninger vedrørende BSE:

Ordningen for "opkøb til destruktion" gav ringere resultater end forventet. Nogle medlemsstater blev nemlig fritaget for ordningen. Andre medlemsstater anvendte den ikke hovedsagelig af etiske grunde. Desuden anmeldte de medlemsstater, der anvendte ordningen, indtil udgangen af april mærkbart lavere udgifter end dem, der svarede til mængderne til destruktion.

På nuværende stade ser det på grundlag af medlemsstaternes anvendelse af ordningen ud til, at gennemførelsen af denne foranstaltning vil være ringere end forventet. Det anslås derfor, at udgifterne vil ligge under dem, der blev fastsat i ÆTB nr. 1/2001.

Som konklusion kan det siges, at af ovennævnte grunde vil udgifterne for hele kapitlet ligge lavere end de opførte bevillinger.

Kapitel B1-30: Varer uden for bilag I // Afvigelse: + 27 mio. EUR ( + 6,6%)

// (udgifter: 263 mio. EUR)

(indikator: 236 mio. EUR)

Overskridelsen af indikatoren skyldes en stigning i anvendelsen af skummetmælk (IRL og NL), sødmælkspulver (NL), korn og ris (D, F og NL) og smør (B, NL og D).

Da en stor del af betalingerne vedrørte afregningen af dossierer fra det tidligere produktionsår med højere restitutionssatser i sammenligning med det nuværende niveau, skulle den positive afvigelse fortsætte indtil regnskabsårets udgang.

Kapitel B1-32: POSEI-programmer // Afvigelse: - 26 mio. EUR ( - 10,6%)

// (udgifter: 109 mio. EUR)

(indikator: 135 mio. EUR)

Underforbruget i forhold til indikatoren skyldes hovedsagelig forsinkelsen af POSEIDOM-programmets iværksættelse i Frankrig.

Kapitel B1-39: Andre foranstaltninger // Afvigelse: + 35 mio. EUR ( + 8,4%)

// (udgifter: 310 mio. EUR)

(indikator: 275 mio. EUR)

Overskridelsen af indikatoren skyldes delvis Det Forenede Kongeriges betaling af restbeløbene for første, anden og tredje rate i forbindelse med disse foranstaltninger. Endelig udbetalte Italien 10 mio. EUR for den tidligere ordning i 1999.

Bevillingerne for dette kapitel vil blive overskredet ved regnskabsårets udgang bl.a. på grund af de betydelige revalueringer af Det Forenede Kongeriges og Sveriges valutaer i 2000.

3.3.2. Underudgiftsområde 1b

Kapitel B1-40: Landdistrikternes udvikling // Afvigelse: - 602 mio. EUR ( - 13,4%)

// (udgifter: 1 383 mio. EUR)

(indikator: 1 985 mio. EUR)

Underforbruget i forhold til indikatoren er stigende i forhold til marts. De fleste medlemsstater bortset fra Italien foretog færre betalinger end forventet for april 2001. Det skal endvidere bemærkes, at medlemsstaterne fortsatte den regelmæssige iværksættelse af de tidligere foranstaltninger, mens udgifterne til de nye foranstaltninger, der tidligere henhørte under EUGFL, Udviklingssektionen, lader tilbage at ønske. Gennemførelsen af ledsageforanstaltningerne når nemlig op 90% af den teoretiske profil. Satsen for de andre foranstaltninger under ét er derimod lig med 41%.

4. KONKLUSIONER

4.1. Bevillingsforbruget pr. 30. juni 2001 for underudgiftsområde 1a

Bevillingsforbruget pr. 30. juni 2001 (medlemsstaternes udgifter fra 16. oktober 2000 til 30. april 2001) er på 29 744,9 mio. EUR, dvs. 74% af de samlede bevillinger.

Udgifterne ligger 1 196 mio. EUR under indikatoren. De konstaterede afvigelser mellem det faktiske udgiftsniveau og indikatoren er stigende i forhold til den foregående måned. Der forudses et underforbrug af bevillingerne ved regnskabsårets udgang, selv om der for nogle kapitler som anført ovenfor, bl.a. for vin og agromonetære foranstaltninger, kan forventes en overskridelse af bevillingerne.

4.2. Bevillingsforbruget pr. 30. juni 2001 for underudgiftsområde 1b

Bevillingsforbruget pr. 30. juni 2001 (medlemsstaternes udgifter fra 16. oktober 2000 til 30. april 2001) er på 1 382,8 mio. EUR, dvs. 31% af bevillingerne.

Udgifterne ligger 602 mio. EUR under indikatoren. De konstaterede afvigelser mellem det faktiske udgiftsniveau og indikatoren er stigende i forhold til den foregående måned. På nuværende stade kan det ikke konkluderes, at denne negative afvigelse vil vare ved indtil regnskabsårets udgang. Medlemsstaterne regner nemlig på grundlag af udgiftsskønnene med at foretage betalinger på over 2,6 mia. EUR indtil regnskabsårets udgang (heraf 2,3 mia. EUR i det sidste kvartal).